CELEX: C2007/095/42
Language: sk
Date: 2007-04-28 00:00:00
Title: Vec C-92/07: Žaloba podaná 16. februára 2007 – Komisia Európskych spoločenstiev/Holandské kráľovstvo

28.4.2007   
            
            
               SK
            
            
               Úradný vestník Európskej únie
            
            
               C 95/23
            
         Žaloba podaná 16. februára 2007 – Komisia Európskych spoločenstiev/Holandské kráľovstvo
   (Vec C-92/07)
   (2007/C 95/42)
   Jazyk konania: holandčina
   Účastníci konania
   
      Žalobkyňa: Komisia Európskych spoločenstiev (v zastúpení: P. J. Kuijper a S. Boelart, splnomocnení zástupcovia)
   
      Žalovaný: Holandské kráľovstvo
   Návrhy žalobkyne
   
               —
            
            
               vyhlásiť, že Holandské kráľovstvo si tým, že zaviedlo a ponechalo v platnosti úpravy sadzieb správnych poplatkov za vydanie povolenia na pobyt, ktoré sú vyššie ako poplatky, ktoré sa žiadajú od štátnych príslušníkov členských štátov a štátnych príslušníkov Nórska, Islandu, Lichtenštajnska a Švajčiarska za vydanie rovnocenného dokladu a tým, že túto úpravu uplatňuje voči štátnym príslušníkom Turecka, ktorí majú na základe asociačnej dohody (1), dodatkového protokolu (2) alebo rozhodnutia č. 1/80 (3) právo na pobyt v Holandsku, nesplnilo povinnosti, ktoré mu vyplývajú najmä z článku 9 asociačnej dohody, článku 41 dodatkového protokolu, článku 10 ods. 1 a článku 13 rozhodnutia 1/80,
            
         
               —
            
            
               zaviazať Holandské kráľovstvo na náhradu trov konania.
            
         Žalobné dôvody a hlavné tvrdenia
   Komisia sa domnieva, že sadzby správnych poplatkov za vydanie povolení na pobyt, ktoré Holandsko vyžaduje od roku 1994 od štátnych príslušníkov Turecka sú v rozpore so stabilizačnými ustanoveniami a ustanoveniami o zákaze diskriminácie stanovenými v asociačnej dohode, dodatkovom protokole a rozhodnutí č. 1/80.
   Podľa stabilizačných ustanovení dodatkového protokolu a rozhodnutia č. 1/80, členské štáty nie sú oprávnené prijímať žiadne nové opatrenia majúce za cieľ alebo účel podriadiť práva, ktoré tureckým štátnym príslušníkom vyplývajú z asociačnej dohody, dodatkového protokolu a rozhodnutia č.1/80, alebo práva na pobyt s nimi úzko súvisiace, prísnejším podmienkam. Dotknuté holandské správne poplatky podľa Komisie porušujú tieto stabilizačné ustanovenia, keďže boli zavedené až potom, ako tieto ustanovenia vo vzťahu k Holandsku vstúpili do platnosti a tiež preto, že zabraňujú, alebo robia menej zaujímavým výkon práv, ktoré tureckým štátnym príslušníkom vyplývajú z asociačnej dohody, dodatkového protokolu a rozhodnutia č. 1/80.
   Komisia ďalej tvrdí, že pokiaľ Holandsko vyžaduje od tureckých štátnych príslušníkov správne poplatky za vydanie povolení na pobyt, takéto poplatky nemôžu byť podľa ustanovení o zákaze diskriminácie nachádzajúcich sa v asociačnej dohode a rozhodnutí č. 1/80, vyššie ako tie, ktoré sú za vydanie rovnocenného dokladu ukladané štátnym príslušníkom členských štátov, Nórska, Islandu, Lichtenštajnska a Švajčiarska.
   
      (1)  Asociačná dohoda medzi Európskym hospodárskym spoločenstvom a Tureckom, schválená a potvrdená rozhodnutím Rady 64/732/EHS z 23. decembra 1963 (Ú. v. ES 1964, 217, s. 3685; Mim. vyd. 11/011, s. 10).
   
      (2)  Dodatkový protokol schválený nariadením Rady (EHS) č. 2760/72 z 19. decembra 1972 (Ú. v. ES L 293, 29.12.1972, s. 4; Mim. vyd. 11/011, s. 41).
   
      (3)  Rozhodnutie č. 1/80 z 19. septembra 1980 o rozvoji asociácie [neoficiálny preklad].